google/wiki40b huggingface dataset:
Χαβιέρ Λόπεθ Βαγιέχο

Διεθνείς ομάδες

Άρχισε να έρχεται (έστω) ερασιτεχνικά σε επαφή με την "μαγική μπάλα", στην ηλικία των 18, όπου επέλεξε σαν πρώτη του ομάδα στην Οσασούνα, ομάδα που σήμερα αγωνίζεται στην φημισμένη Πριμέρα Ντιβιζιόν, ενώ τον Μάιο, έκανε το ντεμπούτο του, σε αγώνα με την Σπόρτινγκ Χιχόν, όπου νίκησαν με 3-0, ενώ η ομάδα της επαρχίας της Ναβάρρα, είχε ήδη υποβιβαστεί από την κατηγορία που αγωνιζόταν. Αγωνίστηκε μέχρι και το 1999, όταν και ήρθε σε συμφωνία με την Βιγιαρεάλ, όπου παρέμεινε μέχρι και το 2007, κάνοντας περισσότερες απο 100 συμμετοχές (120 για την ακρίβεια). Τότε είχε συνεργαστεί με τον δευτερο τερματοφύλακα, τον Χισούς Ουνάνουα, και στην σεζόν 1999 - 2000 εμφανίστηκε σέ τους ποδοσφαιρικούς αγώνες. Όταν όμως ο Χοσέ Μανουέλ Ρέινα, (σημερινός τερματοφύλακας της Λίβερπουλ), υπέγραψε εκεί, χρησιμοποιήθηκε ως τρίτος τερματοφύλακας.
Τελικά, δόθηκε δανεικός επειδή το ήθελε αυτός, και πήγε στην πόλη της Ουέλβα, στην Ρεκρεατίβο ντε Ουέλβα, όπου παρέμεινε μέχρι το 2007, και αγωνίστηκε σχεδόν σε όλους τους αγώνες (30 από τους 38), και από εκεί έληξε και η συνεργασία με την Βιγιαρεάλ. Την ίδια χρονιά, μεταφέρεται ανατολικά της χώρας, στην επαρχία της Άραγκον, στην πόλη της Σαραγόσα, αγωνιζόμενος με την τοπική ομάδα. Έδωσε παρόν σε όλες τους αγώνες και παρέμεινε μέχρι το 2010, όπου πήγε για πρώτη φορά στην Ελλάδα, στην ομάδα του Λεβαδειακού, όπου από τους 30 αγώνες αγωνίστηκε στους 10, αφού είχε επιλεχτεί ως δεύτερος τερματοφύλακας.
Δεν παρέμεινε πολύ, καθώς τον Αύγουστο του 10, πηγαίνει βόρεια, στην πόλη της Καβάλας, αφού είχε έρθει σε συμφωνία λόγω του καλού χρηματικού ποσού που θα παίρνει. Έχει αγωνιστεί περίπου όσες φορές αγωνίστηκε με τον Λεβαδειακό, και εδώ πάλι είναι επιλεγμένος ως δεύτερος τερματοφύλακας.

Με την εθνική Ισπανίας

Γενικά, ο Λόπεθ δεν τόλμησε να δοκιμάσει την τύχη του στην μεγάλη ομάδα της εθνικής Ισπανίας, για αυτό έφτασε μέχρι την ομάδα των κάτω των 23. Το 1990, μπαίνει στην ομάδα των 16, μέχρι το 1992, ενώ ανάμεσα σε αυτές τις χρονιές το 1991, κλήθηκε να βρίσκεται με την ομάδα των 17. Το 1991 μάλιστα, βρισκόταν και με την ομάδα των 18, αλλά εκεί παρέμεινε περισσότερο από τις προηγούμενες, δηλαδή μέχρι το 1994. Για μόνο χρονιά αγωνίστηκε στην ομάδα των 19 , ενώ από το 1993, μέχρι το 1998, αγωνίστηκε και με την ομάδα των 20. Τέλος, μέχρι το 1997, αγωνίστηκε με την ομάδα των 23, και ύστερα σταμάτησε αγωνίζεται ως ποδοσφαιριστής της εθνικής Ισπανίας.
Άγιος Γεώργιος Σαλαμίνας

Ιστορική αναδρομή

Το αρχαίο όνομα του τόπου δεν είναι γνωστό. Σήμερα ονομάζεται έτσι από ένα μικρό εκκλησάκι που είναι κτισμένο επάνω στον βράχο. Στο σημείο αυτό πιστεύεται ότι υπήρχε αρχαιότερος ναός, και ότι το νησί κατοικείτο ή τουλάχιστον χρησιμοποιούνταν ,ως βάση. Σήμερα βρίσκονται διάφορα μεταγενέστερα ίχνη αρχαίας Ελληνικής τέχνης και στρώμα απορριμμένων κοχυλιών. Ο Άγιος Γεώργιος στην αρχαιότητα είχε αποικία των Φοινίκων, οι οποίοι ασχολούντο με την αλιεία κοχυλιού και την παραγωγή πορφύρας. Από το 1865 μέχρι το 1947 στο νησί λειτούργησε λοιμοκαθαρτήριο.

Το λοιμοκαθαρτήριο

Το 1865 δημιουργήθηκε στην νησίδα του Αγίου Γεωργίου λοιμοκαθαρτήριο με σκοπό την αντιμετώπιση κρουσμάτων χολέρας. Στο νησί παρέμεναν πληρώματα και επιβάτες πλοίων που προέρχονταν από περιοχές που βρισκόταν σε έξαρση η επιδημία. Το 1924 δέχτηκε περισσότερους από 100.000 πρόσφυγες από την Μικρά Ασία για κάθαρση. Το τελευταίο κρούσμα χολέρας αντιμετωπίστηκε στο νησί το 1947.
Hot Space

Σύνθεση και ηχογράφηση

Από το 1980 ως το 1982, το συγκρότημα γνώρισε τεράστια επιτυχία με δύο # 1 σινγκλ, το πολυβραβευμένο άλμπουμ "The Game", ενώ περιόδευσε για πρώτη φορά στη Νότια Αμερική με εξαιρετική ανταπόκριση από το κοινό, σε βαθμό που τα μέλη των Queen να αναφέρουν την συγκεκριμένη περιοδεία για χρόνια.
Μετά από όλα αυτά τα γεγονότα και την κυκλοφορία του σάουντρακ για την ταινία Flash Gordon, οι Queen δεν βιαζόταν να επιστρέψουν στο στούντιο, κάτι που τελικά συνέβη το καλοκαίρι του 1981. Αντί να επιστρέψουν στα "Musicland Studios" του Μονάχου, το συγκρότημα μπήκε στα ιδιόκτητα "Mountain Studios" τους στο Μοντρέ της Ελβετίας. Την ίδια περίοδο, ηχογραφούσε εκεί ο Ντέιβιντ Μπόουι και μετά από πρόταση του μηχανικού ήχου Ντέιβιντ Ρίτσαρντς, δούλεψαν μαζί, με αποτέλεσμα να δημιουργηθεί το κομμάτι "Under Pressure", βασισμένο σε μία ιδέα του Ρότζερ Τέιλορ με τίτλο "People On Streets".
Οι ηχογραφήσεις διακόπηκαν για μία περιοδεία στο Μεξικό το φθινόπωρο του ίδιου έτους, όπως και την βιντεοσκόπηση στο Μόντρεαλ του πρώτου βίντεο του συγκροτήματος τους με τίτλο "We Will Rock You". Η ηχογράφηση του άλμπουμ συνεχίστηκε στις αρχές του 1982, αυτή την φορά στα "Musicland Studios" του Μονάχου. Τα μελή του σχήματος παρασύρθηκαν από την έντονη νυχτερινή ζωή της περιοχής, με αποτέλεσμα ο Μπράιαν Μέι να χαρακτηρίσει μετά από χρόνια εκείνο το διάστημα ως μία σκοτεινή περίοδο γι' αυτόν.

Εμπορική επιτυχία

Το "Hot Space"κυκλοφόρησε τον Μάιο του 1982, ενώ το συγκρότημα ολοκλήρωνε την περιοδεία για την προώθηση του σινγκλ "Body Language", το οποίο έφθασε μόλις στο # 25 στους βρετανικούς καταλόγους επιτυχιών, την χειρότερη θέση μετά το "Love Of My Life" τον Ιούνιο του 1979.
Τα υπόλοιπα σινγκλ του άλμπουμ είχαν ανάλογη επιτυχία, με το "Las Palabras De Amor (The Words Of Love)" να φθάνει ως το # 17 τον Ιούνιο και το "Back Chat" να ανεβαίνει μόνο μέχρι το # 40, δύο μήνες αργότερα. Στις Ηνωμένες Πολιτείες, το "Body Language" σκαρφάλωσε μέχρι την ενδέκατη θέση του Billboard, αλλά τα υπόλοιπα σινγκλ πήγαν πολύ πιο χαμηλά, με το "Calling All Girls" να φθάνει μόλις στο # 60, ενώ το "Staying Power" δεν κατάφερε να μπει καν στα τσαρτ.
Παρ' όλα αυτά, στα τέλη του 1981 είχαν κυκλοφορήσει την συνεργασία τους με τον Ντέιβιντ Μπόουι στο σινγκλ "Under Pressure", το οποίο ανέβηκε στην κορυφή των βρετανικών και των ολλανδικών τσαρτ, ενώ μπήκε στο Top-10 των περισσότερων χωρών της Ευρώπης, για να βραβευθεί ως ασημένιο στην πατρίδα τους.
Ο δίσκος έφθασε μέχρι την τέταρτη θέση στην Μεγάλη Βρετανία, αλλά στο αμερικάνικο Billboard έφθασε μέχρι το # 22, πολύ χαμηλότερα σε σχέση με το "The Game" που είχε ανέβει στην κορυφή του καταλόγου επιτυχιών. Οι Queen δεν κατάφεραν να ξαναμπούν στο Top-20 στις Ηνωμένες Πολιτείες.
Το "Hot Space" έχει βραβευθεί ως χρυσός δίσκος στην πατρίδα του συγκροτήματος, στην Αυστρία και στις Ηνωμένες Πολιτείες, όπως και σαν πλατινένιος στην Πολωνία.
Παγκόσμια Ημέρα των Ζώων

Η Παγκόσμια Ημέρα των Ζώων είναι διεθνής ημέρα δράσης για τα δικαιώματα των ζώων και την καλή διαβίωση. Γιορτάζεται κάθε χρόνο στις 4 Οκτωβρίου, η ημέρα γιορτής του Φραγκίσκου της Ασίζης, προστάτης άγιος των ζώων.

Στοχεύει

Η αποστολή της Παγκόσμια Ημέρας των Ζώων είναι "Να αυξήσει την κατάσταση των ζώων, προκειμένου να βελτιώσει τα πρότυπα καλής διαβίωσης σε όλο τον κόσμο. Το χτίσιμο του εορτασμού της Παγκόσμια Ημέρα των Ζώων ενώνει το κίνημα καλής διαβίωσης των ζώων, κινητοποιώντας το σε παγκόσμια δύναμη για να κάνει τον κόσμο ένα καλύτερο μέρος για όλα τα ζώα. Γιορτάζεται με διαφορετικούς τρόπους σε κάθε χώρα, ανεξάρτητα από την εθνικότητα, τη θρησκεία, την πίστη ή την πολιτική ιδεολογία. Μέσω της αύξησης της ευαισθητοποίησης και της εκπαίδευσης μπορεί να δημιουργηθεί ένας κόσμος όπου τα ζώα θα αναγνωρίζονται πάντα ως αισθανόμενα όντα και θα πληρώνεται πλήρη ευγένεια πάντα για τη καλή διαβίωση τους."

Ιστορία

Η Παγκόσμια Ημέρα των Ζώων προέρχεται από τον Χάινριχ Ζίμερμαν, ο οποίος οργάνωσε την πρώτη Παγκόσμια Ημέρα των Ζώων στις 24 Μαρτίου 1925 στο Αθλητικό Παλάτι στο Βερολίνο, Γερμανία. Πάνω από 5.000 άτομα συμμετείχαν σε αυτή την πρώτη εκδήλωση. Η εκδήλωση ήταν αρχικά προγραμματισμένη για τις 4 Οκτωβρίου, για να ευθυγραμμιστεί με την ημέρα της γιορτής του Αγίου Φραγκίσκου της Ασίζης, προστάτη αγίου της οικολογίας, ωστόσο ο χώρος δεν ήταν διαθέσιμος εκείνη την ημέρα. Η εκδήλωση μεταφέρθηκε για τις 4 Οκτωβρίου για πρώτη φορά το 1929. Αρχικά εορταζόταν μόνο στη Γερμανία, την Αυστρία, την Ελβετία και την Τσεχοσλοβακία. Κάθε χρόνο ο Ζίμερμαν εργαζόταν ακούραστα για την προώθηση της Παγκόσμιας Ημέρας των Ζώων. Τέλος, σε ένα Συνέδριο Διεθνούς Προστασίας των Ζώων Συνέδριο Φλωρεντία της Ιταλίας τον Μάιο του 1931 πρότεινε την καθιέρωση της 4ης Οκτωβρίου ως Παγκόσμια Ημέρα των Ζώων. Η πρόταση εγκρίθηκε ως ψήφισμα και έγινε ομόφωνα δεκτή.
Μερικές φορές αναφέρεται λανθασμένα ότι η Παγκόσμια Ημέρα των Ζώων άρχισε το 1931 στο συνέδριο των οικολόγων στη Φλωρεντία της Ιταλίας, όπου ήθελαν να τονίσουν την δεινή θέση των ειδών που απειλούνται με εξαφάνιση.
Σήμερα, η Παγκόσμια Ημέρα των Ζώων είναι μια παγκόσμια εκδήλωση που ενώνει το κίνημα προστασίας των ζώων. Επικεφαλής και σημαντικός χρηματοδότης είναι το ίδρυμα Naturewatch από το 2003, ένα ίδρυμα για την καλή διαβίωση των ζώων με έδρα το Ηνωμένο Βασίλειο.
Δήμος Μάνδρας

Ιστορική εξέλιξη του δήμου

Ο δήμος Μάνδρας δημιουργήθηκε το 1946 με  την αναγνώριση της προηγούμενης κοινότητας Μάνδρας σε δήμο. Η κοινότητα είχε συσταθεί το 1912 και περιλάμβανε τη Μάνδρα ως έδρα της και τον οικισμό της Οινόης (τότε Μάζι). Το 1919 αποσπάστηκε η Οινόη που αποτέλεσε νέα κοινότητα. Το 1946 η κοινότητα αναγνωρίστηκε σε δήμο και τα επόμενα χρόνια αναγνωρίστηκαν μέσα στα όριά του νέου δήμου οι οικισμοί Άγιος Γεώργιος, Άγιος Σωτήρ, Άγιος Χαράλαμπος, Διόδια, Θέα, Λεύκα, Λούτσα, Μονή Οσίου Μελετίου, Νέα Ζωή, Παλαιοχώρι και Πουρνάρι. Ο δήμος Μάνδρας στη συνέχεια παρέμεινε αμετάβλητος μέχρι τα τέλη του 2010, οπότε με την εφαρμογή του σχεδίου Καλλικράτης καταργήθηκε και συνενώθηκε στον νέο δήμο Μάνδρας – Ειδυλλίας.
Αγία Βαρβάρα Κόνιτσας Ιωαννίνων

Γεωγραφία

Η Αγία Βαρβάρα βρίσκεται στο βορειοδυτικό τμήμα του νομού, στις νοτιοανατολικές απολήξεις του όρους Γράμος, σε φαράγγι όπου ρέει παραπόταμος του Σαραντάπορου. Η κοινότητα είναι χαρακτηρισμένη ως αγροτικός ορεινός οικισμός, με έκταση 29,569 χμ², σε μέσο σταθμικό υψόμετρο 693 (720 ο οικισμός). Aπέχει από τα Ιωάννινα, 85 χλμ. περίπου, προς τα ΒΒΑ.

Πληθυσμικά στοιχεία

Η εξέλιξη πληθυσμού της Αγίας Βαρβάρας έχει ως εξής: κάτοικοι 196/287 (κ.) (1961), 84/131 (κ.) (1971), 71 (1981), 77/102 (κ.) (1991), 87/113 (κ.) (2001), 17/29 (κ.) (2011) (κ = κοινότητα).
Ιερά Μητρόπολις Νεαπόλεως και Σταυρουπόλεως

Ιστορία

Η Ιερά Μητρόπολη Νεαπόλεως και Σταυρουπόλεως ιδρύθηκε το 1974 με πρωτοβουλία του τότε Αρχιεπισκόπου Σεραφείμ και την έγκριση του Οικουμενικού Πατριαρχείου Κωνσταντινουπόλεως. Μητροπολίτης από το 1974 έως το 2004 ήταν ο μακαριστός Διονύσιος Λαδόπουλος, στο διάστημα της αρχιερατείας του οποίου κτίσθηκαν και ανακαινίσθηκαν εκ βάθρων τριάντα ναοί.
Κριτικός ρεαλισμός

Ο κριτικός ρεαλισμός είναι ένα ρεαλιστικό φιλοσοφικό δόγμα, το οποίο πρεσβεύει πως η πραγματικότητα υπάρχει ανεξάρτητα από την ανθρώπινη συνείδηση, μεταξύ δε αυτών των δύο παρεμβάλλονται οι ανθρώπινες αισθήσεις, οι οποίες καθιστούν υποκειμενική την πραγματικότητα. Στην αρχαία Ελλάδα οι αντιπρόσωποι του κριτικού ρεαλισμού είναι ο Δημόκριτος, ο Επίκουρος και άλλοι, ενώ τις υποστηρίζουν και ο Τόμας Χομπς, ο Ρενέ Ντεκάρτ και ο Τζων Λοκ.
Ιένα

Ιστορία

Η Ιένα αναφέρθηκε για πρώτη φορά σε ένα έγγραφο του 1182. Αρχικά, η Ιένα ήταν υπό την κατοχή των φεουδαρχών του Λόμπντεμπεργκ. Εκείνη την εποχή, η οικονομία της πόλης βασιζόταν κυρίως στην παραγωγή κρασιού. Το 1523, φτάνει στην πόλη η ιδέα της Μεταρρύθμισης. Σύμφωνα με κείμενα της εποχής, οι Δομινικανοί μοναχοί που ήταν εγκατεστημένοι στην Ιένα από το 1286 δέχτηκαν πολλές επιθέσεις από Προτεστάντες μοναχούς. Το 1558, ιδρύεται το Πανεπιστήμιο της Ιένας από τον εκλέκτορα της Σαξονίας Ιωάννη Φραγκίσκο τον Μεγαλόκαρδο. Την περίοδο 1670-1690, η Ιένα ήταν πρωτεύουσα ενός δουκάτου. Στα τέλη του 18ου αιώνα, το Πανεπιστήμιο της Ιένας απέκτησε μεγάλη φήμη μεταξύ των γερμανικών κρατιδίων, με αποτέλεσμα να γίνει πνευματικό κέντρο όχι μόνο της Γερμανίας αλλά και ολόκληρης της Ευρώπης. Το 1806, μετά την μάχη της Ιένας όπου οι Γάλλοι νίκησαν τους Πρώσους (14 Οκτωβρίου 1806), ο Ναπολέων κατέκτησε την πόλη. Οι φοιτητές του Πανεπιστημίου της Ιένας εξεγέρθηκαν εναντίον των Γάλλων κατακτητών το 1813 και, τελικά, κατάφεραν να κερδίσουν την ανεξαρτησία της πόλης. Στα τέλη του 19ου αιώνα, με την δημιουργία της σιδηροδρομικής γραμμής Ζάαλμπαν (Saalbahn), η Ιένα έγινε και βιομηχανικό κέντρο της Γερμανίας, καθώς παρασκεύαζε κυρίως οπτικά προϊόντα και υαλικά. Το 1945, λίγο καιρό πριν την λήξη του Δευτέρου Παγκοσμίου Πολέμου, η πόλη βομβαρδίστηκε από συμμαχικά αεροσκάφη. Η Ιένα ανήκει στο ομόσπονδο κρατίδιο της Θουριγγίας από το 1920, ενώ από το 1949 ως το 1990, ανήκε διοικητικά στην Ανατολική Γερμανία.

Οικονομία

Σήμερα η Ιένα είναι βιομηχανική πόλη, καθώς κατασκευάζει μηχανικό, φαρμακευτικό, οπτικό και φωτογραφικό εξοπλισμό. Η μητροπολιτική περιοχή της Ιένας είναι μία από τις 50 ταχύτερα αναπτυσσόμενες πόλεις της Γερμανίας. Το 2008, η Ιένα βραβεύτηκε με τον τίτλο της Γερμανικής πρωτεύουσας επιστημών από την Γερμανική εταιρεία επιστημών.
Σέι Ότζο

Αρχή

Εντάχθηκε στην Ακαδημία της Μίλτον Κέινς Ντονς ΦΚ στην ηλικία των 10. Μέχρι τα 13, ο Ότζο αγωνίστηκε στην ομάδα κάτω των 18 και προπονείτο στην πρώτη ομάδα. Κατά τη διάρκεια της παραμονής του στον σύλλογο, ο Ότζο έγινε ο πρώτης ποδοσφαιριστής της ομάδας που έλαβε κλήση στην εθνική νέων.

Λίβερπουλ

Στις 11 Νοεμβρίου 2011, η Λίβερπουλ υπέγραψε τον 14χρονο Ότζο για περίπου 2 εκατομμύρια λίρες, κερδίζοντας τον ανταγωνισμό μεταξύ κορυφαίων ευρωπαϊκών συλλόγων, όπως η Τσέλσι. Τον Απρίλιο του 2014, ο Ότζο ήταν πρώτος σκόρερ, μαζί με τον Χάρι Γουίλσον, στο U17 Future Cup.

Δανεικός στη Γουίγκαν και στη Γούλβερχαμπτον

Στις 2 Φεβρουαρίου 2015, ο Ότζο δόθηκε δανεικός στη Γουίγκαν Αθλέτικ. Πέντε μέρες αργότερα, έκανε το ντεμπούτο του για την ομάδα στον αγώνα με την ΑΦΚ Μπόρνμουθ, όπου έλαβε και τον τίτλο του πιο σημαντικού παίκτη του αγώνα.
Στις 2 Αυγούστου 2015, ο Ότζο πέτυχε το νικητήριο τέρμα της Λίβερπουλ στον φιλικό αγώνα με τη Σουίντον Τάουν. Δύο μέρες αργότερα, η Λίβερπουλ ανακοίνωσε πως ο Ότζο υπέγραψε συμβόλαιο με την ομάδα και θα δοθεί δανεικός για μια χρονιά στη Γούλβερχαμπτον Γουόντερερς. Έκανε το ντεμπούτο του στην ομάδα στην πρώτη αγωνιστική της Championship, μπαίνοντας ως αλλαγή στο 84ο λεπτό και δεχόμενος κίτρινη κάρτα. Τρεις μέρες αργότερα, έδωσε ασίστ στον Νούχα Ντίκο στα πλαίσια του αγώνα με την Νιούπορτ Κάουντι ΑΦΚ (2-1).

Επιστροφή στη Λίβερπουλ

Επέστρεψε στη Λίβερπουλ τον Ιανουάριο του 2016. Στις 8 Ιανουαρίου έκανε το ντεμπούτο του για τη Λίβερπουλ, ως αλλαγή στον αγώνα του τρίτου γύρου του FA Cup απέναντι στην Έξετερ Σίτι, ο οποίος έληξε με σκορ 2-2. Πέτυχε το πρώτο του τέρμα για την ομάδα στις 20 Ιανουαρίου, στον επαναληπτικό αγώνα με την Έξετερ Σίτι, όπου η Λίβερπουλ νίκησε με σκορ 3-0.
Ο Ότζο έκανε το ντεμπούτο του στην Πρέμιερ Λιγκ στις 20 Μαρτίου 2016, μπαίνοντας ως αλλαγή του Τζό Άλλεν στο 87ο λεπτό στον αγώνα με τη Σαουθάμπτον ΦΚ που έληξε με σκορ 3-2 υπέρ της τελευταίας. Έκανε την πρώτη του εμφάνιση ως βασικός στον αγώνα της Πρέμιερ Λιγκ απέναντι στη Στόουκ Σίτι στο Anfield στις 10 Απριλίου 2016, όπου έδωσε ασίστ στον Ντάνιελ Στάριτζ για το δεύτερο τέρμα της Λίβερπουλ (4-1) και αντικαταστάθηκε από τον Ντιβόκ Οριγκί.

Διεθνής καριέρα

Καθώς γεννήθηκε στην Αγγλία, ο Ότζο μπορεί να εκπροσωπήσει την εθνική Αγγλίας και λόγω της νιγηριανής καταγωγής του, μπορεί επίσης να εκπροσωπήσει την εθνική Νιγηρίας στο επίπεδο ανδρών. Στα επίπεδα νέων, ο Ότζο εκπροσώπησε την εθνική Αγγλίας κάτω των 16, κάτω των 17, κάτω των 18 και κάτω των 19. Εκπροσώπησε την εθνική Αγγλίας κάτω των 17 στο 2014 Algarve Tournament, όπου η Αγγλία έφθασε στον τελικό, όπου ηττήθηκε από την εθνική Γερμανίας με σκορ 1-0.
Τον Σεπτέμβριο του 2014, ο Ότζο έλαβε την πρώτη κλήση του για την εθνική Αγγλίας κάτω των 18 για δύο αγώνες με την εθνική Ολλανδίας - ο Ότζο συμμετείχε και στους δύο αγώνες που έληξαν με συνολικό σκορ 7-2 υπέρ της Αγγλίας. Στις 27 Αυγούστου 2015, ο Ότζο έλαβε την πρώτη του κλήση για την εθνική Αγγλίας κάτω των 19 και αγωνίστηκε για 90 λεπτά στον εκτός έδρας αγώνα με την εθνική Γερμανίας που έληξε με σκορ 3-2 υπέρ των Άγγλων.
Έμιχο Α΄ του Νασσάου-Χάνταμαρ

Βιογραφία

Ήταν ο δευτερότοκος γιος του Όθωνα Α΄ κόμη του βόρειου Νασσάου και της Αγνής, κόρης του Έμιχ Δ΄ κόμη του Λάινινγκεν. To 1290 απεβίωσε ο πατέρας του και οι τρεις γιοί του ήλθαν σε μακρά διαμάχη. To 1303 μοίρασαν την πατρική κτήση: ο Ερρίκος έλαβε το Ζήγκεν, ο Έμιχο Α΄ το Χάνταμαρ και ο Ιωάννης το Ντίλενμπουργκ.

Αποκτά περιοχές στη Φραγκονία και στο Χάνταμαρ

Το 1299 απέκτησε σημαντικές περιοχές στη Νυρεμβέργη, όπως το κάστρο Κάμμερσταϊν, που είχαν υποθηκευθεί από τον Αλβέρτο Α΄ Βέττιν της Σαξονίας στον Έμιχο Α΄. Το 1316 αγόρασε το Ντρήντορφ για 250 μάρκα. Το 1320 αγόρασε ένα αγρόκτημα από το Κιστερκιανό αββαείο του Έμπερμπαχ, απέναντι από το Χάνταμαρ. Εκεί έκτισε το κάστρο Χάνταμαρ και μετακόμισε σε αυτό. Το 1324 ο Λουδοβίκος Δ΄ Βίττελσμπαχ της Γερμανίας χορήγησε δικαιώματα πόλης στο Χάνταμαρ, έτσι ο Έμιχο Α΄ οχύρωσε με τείχος γύρω την πόλη και έφτιαξε τάφρο νερού γύρω από το κάστρο του.
Ο λόγος της μετακόμισης ήταν μάλλον το ενδιαφέρον απόκτησης του Ντητς: ο Γοδεφρείδος Ε΄ κόμης του Ντητς είχε οικονομικές δυσκολίες και δανειζόταν από τον Έμιχο Α΄ από το 1317. Συμφώνησαν να παντρέψουν τα παιδιά τους. Επειδή ο Γοδεφρείδος Ε΄ του χρωστούσε πολλά, του παραχώρησε την περιοχή του Χάνταμαρ και το 1337 υποθήκευσε το Έλλαρ στον Έμιχο Α΄.

Μεταλλεία με τον Ιωάννη

Το 1298 ο Ερρίκος και ο Έμιχο Α΄ πολέμησαν στο πλευρό του εξαδέλφου τους Αδόλφου της Γερμανίας στη μάχη του Γκέλλχαϊμ και ο Αδόλφος υποθήκευσε το μεταλλείο Ράτσενσαϊντ στο Βίλνσντορφ του Ζήγκερλαντ και μεταλλεία αργύρου στο Νασσάου στον Έμιχο Α΄ και τον Ιωάννη για 1000 μάρκα. Ο Ιωάννης απεβίωσε το 1328 στη μάχη του Βέτσλαρ και τον κληρονόμησε ο μεγαλύτερος αδελφός Ερρίκος. 
Απεβίωσε το 1334 και η χήρα του έλαβε το wittum (το μέρος της περιουσίας που είχε συμφωνηθεί για τη χηρεία της)· έζησε στο κάστρο Κάμμερσταϊν.
Κυρία του Νεβίλ

Βιογραφία

Δεν γνωρίζουμε το όνομά της, αν και αρκετοί γενεαλόγοι της δίνουν το όνομα Ευδοξία. Μάλλον προέρχεται από σύγχυση με την Ευδοκία Λασκαρίνα, που είχε πιο πριν μνηστευθεί ο Ροβέρτος του Κουρτεναί, της οποίας το όνομα στα Λατινικά γράφτηκε ως Eudoxia.
Σύμφωνα με τον Συνεχιστή του Γουλιέλμου της Τύρου, χρονικογράφο του 13ου αι., ήταν κόρη του Βαλδουίνου του Νεβίλ στο Αρτουά. Η μητέρα της αναφέρεται, αλλά δεν ονομάζεται. Δεν γνωρίζουμε τους απογόνους του πατέρα της, αλλά θεωρούμε ότι είναι Γάλλος.
Το 1221 ο Ροβέρτος στέφθηκε Λατίνος αυτοκράτορας. Σύμφωνα με τον Γεώργιο Ακροπολίτη είχε αρραβωνιαστεί το 1222 την Ευδοκία Λασκαρίνα, κόρη του Θεοδώρου Α΄ Αυτοκράτορα των Ρωμαίων στη Νίκαια και της 1ης συζύγου του Άννας Αγγελίνας. Η Ευδοκία είχε δύο μεγαλύτερες αδελφές, την Ειρήνη Λασκαρίνα, σύζυγο του Ιωάννη Γ΄ Βατάτζη και τη Μαρία Λασκαρίνα, σύζυγο του Μπέλα Δ΄ της Ουγγαρίας. Ωστόσο ο γάμος εμποδίστηκε από τον Μανουήλ Α΄ Πατριάρχη της Κωνσταντινούπολης λόγω στενής συγγένειας εξ αίματος. Δεν ήταν πραγματικά στενοί συγγενείς: η Ευδοκία ήταν προγονή της Μαρίας του Κουρτεναί, 3ης συζύγου του Θεοδώρου Α΄ και αδελφής του Ροβέρτου. Όμως την εποχή εκείνη εθεωρείτο ανιψιά του. Όταν απεβίωσε ο Θεόδωρος Α΄ το 1222, οι αδελφοί του Αλέξιος Λάσκαρης και Ισαάκιος Λάσκαρης, δυσαρεστημένοι που τον διαδέχθηκε ο Ιωάννης Γ΄, πήραν την Ευδοκία και κατέφυγαν στην Κωνσταντινούπολη, όπου -σύμφωνα με τον Ακροπολίτη- εισήλθαν στον εκεί στρατό και οδήγησαν μία Λατινική δύναμη εναντίον της Βιθυνίας ο 1224. Όμως νικήθηκαν από τον Ιωάννη Γ΄, αιχμαλωτίστηκαν και τυφλώθηκαν.
Ο γάμος της Ευδοκίας με τον Ροβέρτο δεν έγινε· αντ' αυτού η Ευδοκία παντρεύτηκε, κατά τον Αλμπερίκ του Τρουά-Φονταίν τον Φρειδερίκο Β΄ των Μπάμπενμπεργκ δούκα της Αυστρίας το 1226. Το 1229 ο γάμος ακυρώθηκε: ο Φρειδερίκος Β΄ νυμφεύτηκε την Αγνή των Άντεχς, κόρη του Όθωνα Α΄ δούκα της Μερανίας, ενώ η Ευδοκία παντρεύτηκε τον Ανσώ ντε Καγιέ καγκελάριο της Λατινικής Αυτοκρατορίας. 
Ο Ροβέρτος έμεινε ανύμφευτος ως το 1227. Σύμφωνα με τον Συνεχιστή του Γουλιέλμου της Τύρου, νυμφεύτηκε μυστικά την Κυρία του Νεβίλ, παρά το ότι αυτή ήταν μνηστευμένη με έναν Βουργούνδιο ευγενή. Αυτή και η μητέρα της τέθηκαν σε μία έπαυλη, που ανήκε στον Ροβέρτο. Όμως ο Βουργούνδιος ευγενής ανακάλυψε το μέρος και οργάνωσε συνωμοσία με μερικούς ιππότες από την Κωνσταντινούπολη εναντίον του Ροβέρτου και της συζύγου του. ΑυτΟι συνωμότεςοί αιχμαλώτισαν την αυτοκράτειρα και τη μητέρα της και τους έκοψαν τα χείλη και τα ρουθούνια, που τα πέταξαν στη θάλασσα. Έπειτα από την επίθεση, ο Ροβέρτος έφυγε από την Κωνσταντινούπολη και ζήτησε τη βοήθεια του πάπα Γρηγορίου Θ΄ για να επανεγκαταστήσει την εξουσία του. Κατά την επιστροφή του από τη Ρώμη, επισκέφθηκε τον Γοδεφρείδο Α΄ βιλεαρδουίνο πρίγκιπα της Αχαΐας, όπου ασθένησε και απεβίωσε. Δεν είχε αποκτήσει τέκνα και η Κυρία του Νεβίλ δεν αναφέρεται πια στις πηγές· δεν γνωρίζουμε αν επέζησε του ακρωτηριασμού της.

Οικογένεια

Παντρεύτηκε το 1227 τον Ροβέρτο των Κουρτεναί Λατίνο αυτοκράτορα της Κωνσταντινούπολης. Δεν απέκτησαν τέκνα.
Μεγκάλ

Πολιτισμός

Στην περιοχή του Μεγκάλ, στο Σαιν-Ζυλιάν-Σαπτέιγ, γεννήθηκε ο λογοτέχνης Ζυλ Ρομαίν.
Σπυρίδων Μηλιαράκης

Βιογραφικά στοιχεία

Γεννήθηκε στην Αθήνα το 1852. Σπούδασε ιατρική στο Εθνικό Πανεπιστήμιο. Αποφοίτησε με πτυχίο διδακτορικής το 1876, και πήγε στην Γερμανία με υποτροφία της Κυβέρνησης για να συνεχίσει τις σπουδές του. Σπούδασε Φυτολογία και αποφοίτησε στο Πανεπιστήμιο του Βύρτσμπουργκ με δεύτερο διδακτορικό πτυχίο. 
Επέστρεψε στην Ελλάδα και έγινε υφηγητής και επιμελητής του Φυτολογικού Μουσείου, και καθηγητής της Φυσικής Ιστορίας στο Πρακτικό Λύκειο. Το 1892 διορίστηκε τακτικός καθηγητής της Φυτολογίας στο Πανεπιστήμιο. Αποχώρησε από την διδασκαλία το 1918. 
Απεβίωσε το 1919.
Μικρό Σειρήνι Γρεβενών

Γεωγραφία - Ιστορία

Το Μικρό Σειρήνι βρίσκεται βόρεια από τα Γρεβενά σε απόσταση 9 χλμ. Σύμφωνα με την τοπική παράδοση, το χωριό δημιουργήθηκε επί τουρκοκρατίας στις αρχές του 19ου αι. από κατοίκους γειτονικών οικισμών που δούλευαν ως κολίγοι στο τσιφλίκι του Τούρκου μπέη. Αναφέρεται επίσημα ως οικισμός το 1918 στο ΦΕΚ 260Α-31/12/1918 να προσαρτάται στην τότε κοινότητα Μεγάλου Σειρηνίου που ανήκε στο νομό Κοζάνης. Το χωριό σύμφωνα με το σχέδιο Καλλικράτης, μαζί με το Μέγα Σειρήνι αποτελούν τη τοπική κοινότητα Μεγάλου Σειρηνίου που ανήκει στη δημοτική ενότητα Γρεβενών του Δήμου Γρεβενών και σύμφωνα με την απογραφή 2011 έχει πληθυσμό 94 κατοίκους.
2533 Φέχτιχ

Φυσικά χαρακτηριστικά

Τα φυσικά χαρακτηριστικά του Φέχτιχ είναι άγνωστα.
Έλληνες Ευρωπαίοι Πολίτες

Ίδρυση

Οι Έλληνες Ευρωπαίοι Πολίτες, ιδρυθήκαν στις 23 Ιανουαρίου 2014, από τον ελληνικής καταγωγής ευρωβουλευτή της Γερμανίας, Γιώργο Χατζημαρκάκη, με σκοπό τη συμμετοχή στις ευρωεκλογές του 2014. Η ανακοίνωση της ίδρυσης του κόμματος από το Χατζημαρκάκη, έλαβε χώρα στα γραφεία του Ευρωπαϊκού Κοινοβουλίου στην Αθήνα.
Σύμφωνα με τον ιδρυτή του, το κόμμα είναι φιλοευρωπαϊκού προσανατολισμού και πιστεύει στην Ευρωπαϊκή ολοκλήρωση και στην ομοσπονδοποίηση της Ευρώπης.
Έλαβε μέρος στις ευρωεκλογές του ίδιου χρόνου και έλαβε ποσοστό της τάξης του 1,44%, χωρίς να εκλέξει ευρωβουλευτή. Το υψηλότερο ποσοστό συγκέντρωσε στο Νομό Λασιθίου (14,38%) και το χαμηλότερο στο Νομό Σάμου (0,35%).
Τον Ιανουάριο του 2015, ενόψει των βουλευτικών εκλογών, αποφάσισε να συνεργαστεί με τη Νέα Δημοκρατία και έπαυσε την αυτόνομη λειτουργία του.
Παναγιώταρος Βενετζιανάκης

Βιογραφικά στοιχεία

Γεννήθηκε το 1742 ή το 1745 στην Καστανιά Λακωνίας. Ήταν μέλος της γνωστής οικογενείας των Βενετσανάκηδων και έδρασε κυρίως στην Πελοπόννησο με τον Κωνσταντή Κολοκοτρώνη, πατέρα του Θεόδωρου. Έγινε ιδιαίτερα γνωστός το 1779, όταν ο Γαζή Χασάν Τζεζαερλή πασάς, ναύαρχος των Τούρκων, μετέβη στους Μύλους Αργολίδας, δίνοντας αμνηστία και ζητώντας βοήθεια στον αγώνα εξόντωσης των Αλβανών. Οι δύο κλέφτες αρνήθηκαν να συμμετάσχουν, γεγονός που εκνεύρισε τον Τούρκο πασά. Έτσι λοιπόν, τον επόμενο χρόνο, ο πασάς μετέβη στο Γύθειο, για να ανατρέψει την κατάσταση που επικρατούσε στη Μάνη και να εκδικηθεί τους δύο κλέφτες. Αρνήθηκαν και πάλι την συνεργασία με τους Τούρκους, και μαζί με τους άνδρες τους κλείστηκαν στον πύργο του Παναγιώταρου, ζητώντας βοήθεια από τα γειτονικά χωριά. Ωστόσο, ο διερμηνέας των Τούρκων, έπεισε τον Μιχαήλ Τροπάκη, ηγεμόνα της Μάνης, να αποσύρει οποιαδήποτε βοήθεια. Επρόκειτο για μια μάχη μεταξύ 14.000 ανδρών εκ μέρους των Τούρκων και 150 εκ μέρους των δύο κλεφτών. Μετά από 12 μέρες αγώνα, και λόγω έλλειψης τροφής, οι δύο κλέφτες αποφάσισαν να πραγματοποιήσουν έξοδο από τον πύργο κατά την διάρκεια της νύχτας, με την ελπίδα διαφυγής προς τη Δυτική Μάνη. Τελικά, ενόσω η έξοδος πραγματοποιούνταν, οι δύο κλέφτες αλλά και συγγενείς τους σκοτώθηκαν. Ο πύργος αυτός διασώζεται μέχρι και σήμερα.